CELEX: C2005/217/53
Language: da
Date: 2005-09-03 00:00:00
Title: Sag C-257/05: Sag anlagt den 17. juni 2005 af Kommissionen for De Europæiske Fællesskaber mod Republikken Østrig

3.9.2005   
            
            
               DA
            
            
               Den Europæiske Unions Tidende
            
            
               C 217/27
            
         Sag anlagt den 17. juni 2005 af Kommissionen for De Europæiske Fællesskaber mod Republikken Østrig
   (Sag C-257/05)
   (2005/C 217/53)
   Processprog: tysk
   Ved De Europæiske Fællesskabers Domstol er der den 17. juni 2005 anlagt sag mod Republikken Østrig af Kommissionen for De Europæiske Fællesskaber ved Enrico Traversa og Wolfgang Bogensberger, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1)
            
            
               Det fastslås, at Republikken Østrig har tilsidesat sine forpligtelser i henhold til artikel 49 EF, idet den i henhold til Kesselgesetz' (1) § 21, stk. 4, foreskriver, at kun ansøgere med hjemsted i Østrig kan godkendes som keddelkontrolsted.
            
         
               2)
            
            
               Den Østrigske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Artikel 49 EF indeholder et forbud mod restriktioner, der hindrer fri udveksling af tjenesteydelser inden for Fællesskabet, for så vidt angår statsborgere i medlemsstaterne, der er bosat i et andet af Fællesskabets lande end modtageren af den pågældende ydelse.
   § 21 i Republikken Østrigs Kesselgesetz fastsætter betingelserne for meddelelse af godkendelse til udøvelse af virksomhed som keddelkontrolsted. Ifølge § 21, stk. 4, kan kun ansøgere med hjemsted i Østrig godkendes som keddelkontrolsted. Et kontrolsted for trykbærende udstyr, der er hjemmehørende i en anden medlemsstat, og som ønsker at tilbyde sine tjenesteydelser i Østrig, stilles således over for et krav om, at der først skal oprettes et driftssted i Østrig.
   Denne bestemmelse udgør en restriktion for den fri udveksling af tjenesteydelser i henhold til artikel 49 EF. Det følger også af Domstolens praksis, at et krav om hjemsted er direkte uforeneligt med den fri udveksling af tjenesteydelser, da det gør det umuligt for virksomheder, der er hjemmehørende i andre medlemsstater, at levere tjenesteydelser.
   De af Republikken Østrig nævnte grunde — som f.eks. hensynet til den offentlige sikkerhed eller beskyttelsen af arbejdstagere og forbrugere — er ikke egnet til at begrunde denne restriktion af den fri udveksling af tjenesteydelser. En restriktion af den fri udveksling af tjenesteydelser kan således — efter Domstolens retspraksis — kun begrundes, for så vidt de almene hensyn ikke allerede er tilgodeset ved bestemmelser, som tjenesteyderen er omfattet af i den medlemsstat, hvor han er hjemmehørende. Med henblik på at sikre kontrollens kvalitet er kravet om et driftssted uforholdsmæssigt, når henses til de interesser, som det skal beskytte, idet hensynet til den offentlige sikkerhed, henholdsvis beskyttelsen af arbejdstagere og forbrugere, allerede kan tilgodeses ved hjælp af det i Kesselgesetz fastsatte system vedrørende godkendelse og tilsyn med kontrolstederne, uden at et driftssted i Østrig er nødvendigt herfor.
   
      (1)  BGBl. nr. 211/1992.